**1.1.4 Kako prepričanja in vrednote vplivajo na (politične) odločitve ljudi?**

Sprejemanje odločitev je del demokracije. Na probleme in dileme lahko gledamo z več zornih kotov in imajo zato več mogočih rešitev. Na osnovi česa

se torej odločamo? Odgovor na to vprašanje terja odgovor na niz drugih vprašanj, ki so že del kritičnega mišljenja: Kaj so prepričanja in kaj vrednote?

V čem je razlika med vednostjo in prepričanji? V čem je razlika med dejstvi in vrednotami? Nekaj o tem smo že povedali. Klasična opredelitev kritičnega mišljenja pravi, da ko mislimo, mislimo z nekim ciljem, z določenega zornega kota, na osnovi določenih predpostavk, kar vodi do določenih ugotovitev, ki imajo posledice za nadaljnje ravnanje. Uporabljamo dejstva, podatke in izkustva, da bi sklepali in presojali na osnovi konceptov in teorij, da bi odgovorili na vprašanje ali rešili problem. Eden od ključnih elementov take opredelitve mišljenja je, da pri mišljenju vselej izhajamo iz določenih predpostavk. Tako tudi pri odločanju iz nečesa izhajamo. Ne samo iz vednosti, temveč tudi iz naših stališč in vrednot. Nekatera stališča in vrednote so skupna in splošno sprejeta (denimo, da je slabo škoditi sočloveku), glede drugih pa se razlikujemo ali pa jim pripisujemo različne prioritete (za nekatere je močna vojska za državo zelo pomembna, drugi bi raje dali prednost dobremu zdravstvenemu sistemu, tretji pa morda menijo, da je oboje enako pomembno). Nekateri menijo, da je svoboda posameznika zelo pomembna, drugi pa, da ima prednost pravična družba. Ključno je, da se stališča in vrednote ljudi sicer opirajo na podatke in vednost, vendar pa jih iz njih ne moremo preprosto izpeljati. Trpljenje in umiranje v vojnah je bilo tako za posameznike razlog, da so postali pacifisti, vendar pa se je Evropa slaba tri desetletja po moriji v prvi svetovni vojni zapletla v novo vojno, kar nakazuje, da poznavanje dejstev o grozotah vojne ne zadošča, da bi mir postal za vse ključna vrednota. Tako lahko razpravljamo o razlogih za posamezna stališča in o posledicah ravnanja v skladu z njimi, ne moremo pa trditi, da so preprosto napačna. Če so vrednote in stališča povezana z napačnimi podatki, je to lahko težava, ni pa nujno, da jih bo posameznik spremenil, ko bo opozorjen na prave podatke.